Kommissionens beslutning

af 10. november 2000

om fastsættelse af gebyrer for behandling af ansøgninger om EF-miljømærket samt de årlige gebyrer

(meddelt under nummer K(2000) 3279)

(EØS-relevant tekst)

(2000/728/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke(1), særlig artikel 12 og bilag V, og

ud fra følgende betragtninger:

(1) Artikel 12 i forordning (EF) nr. 1980/2000 fastsætter, at der ved ansøgning om tildeling af et miljømærke opkræves et gebyr i relation til omkostningerne ved behandling af ansøgningen, og at ansøgeren skal erlægge et årligt gebyr for brug af miljømærket.

(2) Artikel 12 i forordning (EF) nr. 1980/2000 fastsætter, at størrelsen af ansøgningsgebyret og det årlige gebyr fastsættes af Kommissionen i overensstemmelse med bilag V og efter proceduren i artikel 17 i den pågældende forordning.

(3) Bilag V i forordning (EF) nr. 1980/2000 fastsætter, at der fastsættes et minimums- og et maksimumsbeløb for ansøgningsgebyret, og at det for SMV(2) samt for fabrikanter og tjenesteudbydere i udviklingslande nedsættes med mindst 25 %.

(4) Bilag V i forordning (EF) nr. 1980/2000 fastsætter, at det årlige gebyr beregnes i forhold til den årlige omsætning i Fællesskabet af det produkt, som miljømærket er tildelt, og at der fastsættes et minimums- og et maksimumsbeløb.

(5) Bilag V i forordning (EF) nr. 1980/2000 fastsætter, at det årlige gebyr for SMV samt for fabrikanter og tjenesteudbydere i udviklingslande nedsættes med mindst 25 %.

(6) Bilag V i forordning (EF) nr. 1980/2000 fastsætter, at ansøgere, som allerede er certificeret i overensstemmelse med EMAS eller ISO 14001 kan opnå yderligere nedsættelser af det årlige gebyr.

(7) Bilag V i forordning (EF) nr. 1980/2000 fastsætter, at der kan opnås yderligere nedsættelser af gebyret efter proceduren i artikel 17 i den pågældende forordning.

(8) Foranstaltningerne i denne beslutning er i overensstemmelse med udtalelsen fra det udvalg, der er nedsat i henhold til artikel 17 i forordning (EF) nr. 1980/2000 -

VEDTAGET FØLGENDE BESLUTNING:

Artikel 1

1. For enhver ansøgning om tildeling af et mærke skal der betales et gebyr til dækning af omkostningerne ved ansøgningens behandling.

2. Minimumsbeløbet fastsættes til 300 EUR. Maksimumsbeløbet fastsættes til 1300 EUR.

3. For SMV samt for fabrikanter og tjenesteudbydere i udviklingslande nedsættes det årlige gebyr med 25 %. Begge nedsættelser er kumulative og gælder også for minimums- og maksimumsbeløbet.

Artikel 2

1. Enhver ansøger, som har fået tildelt et miljømærke, betaler et årligt gebyr for anvendelsen af mærket til det ansvarlige organ, som har tildelt mærket.

2. Det årlige gebyr gælder for en periode på 12 måneder fra datoen for tildeling af miljømærket til ansørgeren.

3. De årlige salgstal baseres på priser ab fabrik, når det produkt, som er blevet tildelt miljømærket, er en vare. De baseres på leveringsprisen, når der er tale om tjenestydelser.

4. Det årlige gebyr fastsættes til 0,15 % af det årlige salg inden for Fællesskabet af det produkt, som har fået tildelt miljømærket.

5. Minimumsbeløbet skal være 500 EUR pr. produktgruppe pr. ansøger. Maksimumsbeløbet fastsættes til 25000 EUR pr. produktgruppe pr. ansøger.

6. For SMV samt for fabrikanter og tjenesteudbydere i udviklingslande nedsættes det årlige gebyr med 25 %. Begge nedsættelser er kumulative.

7. Det årlige gebyr nedsættes med 15 % for ansøgere, som allerede er registreret inden for fællesskabsordningen for miljøstyring og miljørevision (EMAS) og/eller ISO 14001 certificeret. Nedsættelsen gøres afhængig af, at ansøgeren udtrykkeligt forpligter sig til i sin miljøpolitik at sikre, at de miljømærkede produkter er i fuld overensstemmelse med miljømærkekriterierne i hele kontraktens gyldighedsperiode, og at denne forpligtelse er tilfredsstillende indpasset i de detaljerede miljømålsætninger. Ansøgere, der er ISO 14001 certificerede, skal årligt påvise, at denne forpligtelse er opfyldt. Ansøgere, der er EMAS registreret, skal fremsende en kopi af deres årligt verificerede miljøredegørelse.

8. Ansvarlige organer kan indrømme nedsættelser på op til 25 % for op til de tre første ansøgere i hver medlemsstat, som tildeles miljømærket for en given produktgruppe.

9. Alle ovennævnte nedsættelser er kumulative og gælder også for minimums- og maksimumsbeløbet, men kan ikke samlet overstige 50 %.

10. For produkter, hvori der indgår halvfabrikata, for hvilke der allerede er betalt et årligt gebyr, betales der kun et gebyr, der svarer til det årlige salg af produkterne fratrukket kostprisen for sådanne halvfabrikata.

Artikel 3

Hverken ansøgningsgebyret eller det årlige gebyr omfatter nogen del af omkostningerne ved en prøvning og en verifikation, som måtte være nødvendig i forbindelse med produkter, for hvilke der er indgivet ansøgninger. Ansøgerne afholder selv omkostningerne ved en sådan prøvning og verifikation.

Artikel 4

Kontrakter om brug af miljømærket, der er indgået inden denne beslutnings ikrafttræden, kan efter anmodning fra licensindehaveren ændres, så der tages hensyn til bestemmelserne i denne beslutning.

Artikel 5

Fællesskabets vedtagelse eller revision af EF-miljømærkeproduktgrupper i overensstemmelse med den procedure, der er fastsagt i artikel 6 i forordning (EF) nr. 1980/2000, kan føre til ændringer i anvendelsen af nærværende beslutning om fastsættelse af gebyrer for behandling af ansøgninger om Fællesskabets miljømærker samt de årlige gebyrer i forbindelse med en given produktgruppe. Der bør udtrykkeligt tages hensyn til sådanne ændringer i den beslutning, hvori miljøkriterierne for den pågældende produktgruppe fastlægges.

Artikel 6

Kommissionens beslutning 93/326/EØF af 13. maj 1993 om vejledende retningslinjer for fastsættelse af omkostninger og gebyrer i forbindelse med Fællesskabets miljømærke(3) ophæves.

Artikel 7

Kommissionen kan inden to år gennemgå og evaluere gennemførelsen af denne beslutning og fremsætte forslag til passende ændringer.

Artikel 8

Denne beslutning er rettet til medlemsstaterne.

Udfærdiget i Bruxelles, den 10. november 2000.

På Kommissionens vegne

Margot Wallström

Medlem af Kommissionen

(1) EFT L 237 af 21.9.2000, s. 1.

(2) SMV som defineret i Kommissionens henstilling 96/280/EF (EFT L 107 af 30.4.1996, s. 4).

(3) EFT L 129 af 27.5.1993, s. 23.